Predkladacia správa

Minister zahraničných vecí Slovenskej republiky predkladá na rokovanie vlády Slovenskej republiky Návrh na uzavretie  Dohody medzi vládou Slovenskej republiky a vládou Slovinskej republiky o zárobkovej činnosti rodinných príslušníkov zamestnancov diplomatických misií a konzulárnych úradov (ďalej len “dohoda”).
Cieľom navrhovanej dohody je umožniť rodinným príslušníkom členov diplomatického personálu a administratívno-technického personálu, ako aj rodinným príslušníkom konzulárnych úradníkov a konzulárnych pracovníkov, ktorí s nimi žijú v spoločnej domácnosti, vykonávať zárobkovú činnosť na území druhého zmluvného štátu na základe reciprocity.
Vysielajúci štát sa na  základe tejto dohody zrieka imunity rodinných príslušníkov členov diplomatického personálu, členov administratívneho a technického personálu, ako aj rodinných príslušníkov  konzulárnych úradníkov a konzulárnych pracovníkov v oblasti civilnej a správnej jurisdikcie prijímajúceho štátu v prípade, ak ide o záležitosť týkajúcu sa zamestnania v prijímajúcom štáte. Ak je takýto  rodinný príslušník obvinený z trestného činu spáchaného v súvislosti s jeho zamestnaním, má vysielajúci štát podľa dohody povinnosť venovať náležitú pozornosť písomnej žiadosti prijímajúceho štátu o zrieknutie sa  trestnoprávnej  imunity.
Rodinní príslušníci zamestnancov diplomatických misií a konzulárnych úradov požívajú v krajine vyslania podľa Viedenského dohovoru o diplomatických stykoch (Viedeň, 18. apríla 1961)  a Viedenského dohovoru o konzulárnych stykoch (Viedeň, 24. apríla 1963) určitý rozsah výsad a imunít. Prijatie takejto dohody v rámci dvojstranných vzťahov dáva  rodinným príslušníkom možnosť voľby, či si výsady a imunity podľa medzinárodného práva ponechajú, alebo sa rozhodnú pre výkon zárobkovej činnosti, avšak na úkor vzdania sa tejto kategórie  práv.
Navrhovanou dohodou sa zabezpečí požadovaná aplikácia nariadenia Rady (EHS) č. 1612/68 o slobode pohybu pracovníkov v rámci Spoločenstva z 15. októbra 1964  v znení zmien a doplnkov. V zmysle predmetného nariadenia každý štátny príslušník členského štátu, bez ohľadu na jeho bydlisko, má právo na prístup k zamestnaniu a jeho výkon na území iného členského štátu v súlade s ustanoveniami zákona, iného právneho predpisu alebo správneho opatrenia o zamestnávaní štátnych príslušníkov štátu. Keďže však rodinným príslušníkom zamestnancov diplomatických misií a konzulárnych úradov je priznaný podľa medzinárodného práva osobitný status, možnosť dovolávať sa oprávnení vyplývajúcich z vyššie uvedeného nariadenia je pre nich na území členských štátov Európskej únie sťažená.
Slovenská republika doposiaľ uzatvorila medzinárodné zmluvy v oblasti zamestnávania rodinných príslušníkov členov diplomatických a konzulárnych misií so Spojenými štátmi americkými  (č. 178/1995 Z. z.),  Holandským kráľovstvom (č. 286/1997 Z. z.),  Spojeným kráľovstvom Veľkej Británie a Severného Írska (č. 287/1997 Z. z.), Tureckou republikou (č. 259/2002 Z. z.) a Kanadou ( č. 343/2005 Z. z).
Slovinská republika má do dnešného dňa uzavreté medzinárodné zmluvy v oblasti zamestnávania rodinných príslušníkov členov diplomatických a konzulárnych misií so Spojenými štátmi americkými, Dánskym kráľovstvom, Tureckou republikou, Rakúskou republikou, Českou republikou, Portugalskou republikou, Holandským kráľovstvom a Spojeným kráľovstvom Veľkej Británie a Severného Írska.
Jednotlivé ustanovenia tejto dohody sú v súlade s normami medzinárodného práva a tiež v súlade s právnymi predpismi Slovenskej republiky. Návrh dohody podlieha schváleniu vlády SR. Dotýka sa len úzkej vymedzenej skupiny fyzických osôb, nezakladá priamo nové práva a povinnosti fyzických osôb, a preto nie je potrebné jej schválenie Národnou  radou  Slovenskej republiky.
Návrh dohody prešiel medzirezortným pripomienkovým konaním, počas ktorého boli vznesené zásadné pripomienky Ministerstvom práce sociálnych vecí a rodiny SR. Tieto zásadné pripomienky boli prerokované na rozporovom konaní, ktoré sa konalo dňa 03.03.2009. Počas rozporového konania boli rozpory odstránené s tým, že sa vykonali niektoré zmeny textu dohody, ktoré boli následne prerokované so slovinskou stranou, ktorá s pozmeneným návrhom textu dohody súhlasila. Materiál sa na rokovanie vlády predkladá bez rozporov.
Vykonávanie dohody nebude mať vplyv na štátny rozpočet Slovenskej republiky, vplyv  na zamestnanosť a ani na podnikateľské prostredie.